দীর্ঘদিন ধরেই বেআইনী মদের ব্যবসা রমরমা আকার ধারণ করেছিল পশ্চিম মেদিনীপুরের চন্দ্রকোনা রোডের বেশ কিছু এলাকাতে৷ আড়ালে-আবডালে থাকা ভাটি থেকে মদ নিয়ে তা পান দোকান ও অন্যান্য ছোট দোকানগুলি ব্যবসা করছিল৷ পুলিশকে জানিয়েও কোন সুরাহা না হওয়াতে রবিবার দুপুরে গ্রামের মহিলারা সেগুলিতে ভাঙচুর করে পথ অবরোধ করেন৷ পরিস্থিতি সামাল দিতে হিমসিম খেতে হয় পুলিশকে৷ 
চন্দ্রকোনা রোডের মালিডাঙ্গা, ডুমুরগেড়িয়া, নয়াবসত এলাকাতে দীর্ঘদিন ধরেই এই বেআইনি মদের ব্যবসা গ্রামবাসীদের অতিষ্ঠ করে তুলেছিল৷ গ্রামের মহিলারা এই সমস্যা নিয়ে চন্দ্রকোনা বিট-এর পুলিশ ফাঁড়িকেও জানিয়েছিলেন কয়েকবার৷ অভিযোগ, পুলিশ তাতেও নাকি কোনও ব্যবস্থা নেয়নি। পুলিশের মদতেই নাকি ভাটিগুলি থেকে মদ কিনে ছোট ছোট পানের দোকান ও চালের দোকান গুলি লুকিয়ে বিক্রি করত বলে অভিযোগ৷ দেখুন নীচের ভিডিও লিংক—
 

শেষমেশ গ্রামের মহিলারা নিজেরাই পথে নামলেন। রবিবার দুপুরে একত্রিত হয়ে রাস্তার পাশে কয়েকটি মদ বিক্রির দোকানে তাঁরা হানা দেন৷ বেধড়ক ভাঙচুর করেন। তার পর রাস্তায় মদের শিশিগুলি ভেঙে অবরোধ শুরু করেন তাঁরা। এতে চন্দ্রকোনা রোড থেকে গোয়ালতোড়গামী রাজ্য সড়ক অবরুদ্ধ হয়৷ প্রায় এক ঘণ্টা ধরে অবরোধ থাকার পরে চন্দ্রকোনা বিট ফাঁড়ির পুলিশ পরিস্থিতি সামাল দিতে যায়৷ 
প্রথমে পুলিশকে ঘিরেই বিক্ষোভ দেখান মহিলারা৷ পরে মহিলাদের দাবিমতো কয়েকজন মদ বিক্রেতাকে আটক করে পুলিশ৷ পুলিশ ব্যবস্থা নিতে অবরোধ শিথিল হয়।